মোদির গ্য়ারান্টি, দিদির ১০ শপথের ইস্তাহার তৃণমূলের

কলকাতা: লোকসভা ভোটের প্রথম দফার ভোট প্রচারের শেষদিনে ইস্তাহার প্রকাশ করল তৃণমূল। বুধবার তৃণমূল ভবনে অমিত মিত্রের নেতৃত্বাধীন ইস্তাহার কমিটির সদস্যরা সাংবাদিক বৈঠকে হাজির ছিলেন। ওই বৈঠকে মোদির গ্যারান্টির পাল্টা দিদির ১০ শপথ নামে ইস্তাহার প্রকাশ করে তৃণমূল। সেখানে বলা হয়েছে, তৃণমূল ক্ষমতায় এলে ১০০ দিনের কাজের মজুরি ৪০০ টাকা করা হবে। পাশাপাশি বিপিএল তালিকাভুক্তদের বিনা পয়সায় বছরে ১০টি করে গ্যাস দেওয়া হবে। পাকা বাড়ি হবে সকলের জন্য। ৫ কেজি করে রেশন দরজায় পোঁছে যাবে। পেট্রোল, ডিজেল ও গ্যাসের দাম সাশ্রয়ী মূল্যে দেওয়া হবে। এনআরসি, সিএএ বন্ধ করা হবে। সিভিল কোড বন্ধ হবে। স্বাস্থ্য সাথী বীমায় ৫ লক্ষ টাকা বেড়ে ১০ লক্ষ টাকা করা হবে। সেইসঙ্গে ১২ হাজার টাকা বার্ধক্য ভাতা করা হবে। স্বামীনাথন কমিশনের সুপারিশ কার্যকর করা হবে বলেও জানানো হয় তৃণমূলের ইস্তাহারে।

বাংলায় প্রচারে এসে প্রধানমন্ত্রী নরেন্দ্র মোদি গত ১০ বছরের ট্রেলারের গল্প শুনিয়েছেন। এবার বাংলার মুখ্যমন্ত্রী অসমে গিয়ে ট্রেলারেরর পাল্টা ট্রায়ালের গল্প শোনালেন। বৃহস্পতিবার অসমের শিলচরে দলীয় প্রার্থীর সমর্থনে এক নির্বাচনী সভায় তিনি বলেন, অসমে ট্রায়ালে এসেছি, ফাইনাল বাকি আছে। শিলচরের ওই সভা থেকে তিনি ফের দাবি করেন, জাতীয় স্তরে ইন্ডিয়া জোটকে নেতৃত্ব দেবে তৃণমূলই। বাংলায় তৃণমূল একাই লড়ছি বিজেপির বিরুদ্ধে। সিপিএম-কংগ্রেস বিজেপির দালালী করছে। শিলচর সহ অসমের চারটি কেন্দেরে তৃণমূল প্রার্থী দিয়েছে।