TMC Manifesto for Kolkata: তৃণমূলের ইস্তাহারে পাড়ায় সমাধান অ্যাপ চালুর প্রতিশ্রুতি

কলকাতা: পুরভোটে (KMC Election 2021) তৃণমূলের ইস্তেহারে (TMC Manifesto) প্রশাসনিক প্রক্রিয়ায় গুরুত্ব দেওয়ার প্রতিশ্রুতি দিয়েছে৷ তারা পুনরায় পুরবোর্ড গঠন করতে পারলে পাড়ায় সমাধান অ্যাপ চালু করবে৷ মোবাইলে এই অ্যাপের মাধ্যমে নাগরিকরা যে কোনও সমস্যার কথা তুলে ধরতে পারবেন৷ খারাপ রাস্তা, নর্দমা বা ভ্যাটের জিওট্যাগযুক্ত ছবি আপলোড করতে পারবেন। যে সমস্যার সমাধান ১৪ দিনের মধ্যে শেষ হবে৷ শনিবার মহারাষ্ট্র নিবাস (Maharastra Nivas Hall) হলে আনুষ্ঠানিক ভাবে ইস্তাহার প্রকাশ করেন দলের শীর্ষ নেতারা৷ মন্ত্রী পার্থ চট্টোপাধ্যায়, ফিরহাদ হাকিম-সহ কলকাতা পুরসভার ১৪৪ ওয়ার্ডের তৃণমূল প্রার্থীরা হাজির ছিলেন।

তৃণমূল পুরবোর্ড গঠন করতে পারলে ওয়ার্ড পরিকল্পক কমিটি গড়ার প্রতিশ্রুতি দিয়েছে। যে কমিটিতে স্থানীয় বাসিন্দা এবং সংশ্লিষ্ট  ওয়ার্ডের সবপক্ষের প্রতিনিধিরা থাকবেন৷ ওয়ার্ড পর্যায়ে উন্নয়নমূলক আলোচনা এবং তা বাস্তবায়নের জন্যে প্রতি মাসে সভার আয়োজন।

ইস্তাহারে ‘দশ দিগন্ত’-র কথা বলা হয়েছে৷ ভোটে জিতলে ‘নাগরিকবান্ধব কলকাতা’ নির্মাণের  আশ্বাস দেওয়া হয়েছে। মহিলাদের জন্য বিশেষ শৌচালয় নির্মাণ, কলকাতার সবুজায়ন, বিশেষভাবে সক্ষম মানুষদের জন্য সহজলভ্য পরিবহণ ব্যবস্থা ইত্যাদির কথা বলা হয়েছে। সব চেয়ে উল্লেখ্যযোগ্য বিষয় শিশুদের যত্ন নিতে শৌচালয়ে সুসজ্জিত বিশেষ কক্ষ নির্মাণের প্রতিশ্রুতি দেওয়া হয়েছে৷ একই সঙ্গে শহর কলকাতার শৌচালয়গুলিতে স্যানিটারি ন্যাপকিনের ব্যবস্থা রাখা হবে৷

আরও পড়ুন-পুরভোটে তৃণমূলের ইস্তাহারে ‘দশ দিগন্ত’

তৃণমূলের মহাসচিব পার্থ চট্টোপাধ্যায় বলেন, কলকাতা তিলোত্তমা হয়েছে। তাকে আরও তিলোত্তমা করতে হবে। সেই লক্ষ্যেই এই ইস্তাহার। আমরা আশাবাদী শুধু নই, দৃঢ় প্রতিজ্ঞ। যে দাবি সনদ পেশ করেছি তা আমাদের প্রার্থীরা করে দেখাবেন। ১৪৪ আসনেই আমরা জয়যুক্ত হব। ‘